पाएं अपने शहर की ताज़ा ख़बरें और फ्री ई-पेपरडाउनलोड करें
किसी नगर में नदी के किनारे एक वृद्ध आदमी अकेले ही रहता था। छोटी-सी झोपड़ी में वह रहता था और आसपास के खेतों में छोटा-मोटा काम कर अपनी आजीविका कमाता था। उसने अपनी आवश्यकताएं सीमित कर रखी थीं। उसने एक कछुआ पाल रखा था, जिसे वह बहुत स्नेह करता था। दोपहर में जब वह अपनी रोटी बनाता, तो साथ में कछुए के लिए चने भिगो देता। वह रोटी खाता और कछुए को चने खिलाता। आसपास के लोग उसके कछुआ-प्रेम को देखकर हंसते, किंतु वह उसका बुरा नहीं मानता और कछुए के साथ प्रेम से रहता।
एक दिन वृद्ध का कोई परिचित उससे मिलने आया। थोड़ी देर बातचीत के बाद कछुए को देखकर परिचित ने वृद्ध से कहा- ‘आपने यह कैसा गंदा जीव पाल रखा है! इसे यहां से हटाओ।’ यह सुनकर वृद्ध को बड़ा बुरा लगा। वह बोला- ‘आप ऐसा कहकर मेरे गुरु का अपमान कर रहे हैं।’ परिचित ने आश्चर्य से पूछा- ‘यह आपका गुरु कैसे हुआ?’ तब वृद्ध ने उसे समझाया- ‘देखो, जरा-सी आहट होते ही यह कछुआ अपने सारे अंग सिकोड़ लेता है।
इसका ऐसा करना मुझे हर क्षण यह सिखाता है कि दुनिया में फैली कितनी ही बुराइयां आपके पास आकर आपको अपनी गिरफ्त में लेने की कोशिश करें, किंतु इस कछुए की तरह अपने हाथ-पैर सिकोड़कर उससे दूर रहो। इतनी बड़ी शिक्षा देने के कारण यह मेरा गुरु ही तो हुआ।’ वस्तुत: ईश्वर ने इस दुनिया को ऐसे रचा है कि हर एक प्राणी हर दूसरे प्राणी से किसी प्रकार की प्रेरणा ग्रहण कर सकता है। सार यह है कि यदि सकारात्मक नजरिया रखकर ऐसी प्रेरणा ली जाए, तो जीवन को सुखी बनाया जा सकता है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn